ศูนย์ต่อต้านข่าวปลอม แนะไม่ตั้งรหัสล็อกหน้าจอโทรศัพท์มือถือ เหมือนกับรหัสแอปพลิเคชันธนาคาร เพื่อลดเสี่ยงถูกดูดเงินหมดบัญชี
เพจศูนย์ต่อต้านข่าวปลอมประเทศไทย เผยแพร่ข้อมูลแนะนำประชาชนรู้เท่าทันกลโกงของมิจฉาชีพ หลังพบกรณีแก๊งคอลเซนเตอร์ และ แก๊ง SMS แนบลิงก์ควบคุมมือถือระยะไกล แอบอ้างเป็นหน่วยงาน หรือองค์กรต่าง ๆ โดยเฉพาะการอ้างตัวเป็นเจ้าหน้าที่สรรพากร ยื่นข้อเสนอลดหย่อนภาษี หรือ คืนเงินภาษี หากได้รับข้อความดังกล่าว อย่าหลงเชื่อ หรือหากกดลิงก์โดยไม่ได้ตั้งใจ มิจฉาชีพ จะหลอกให้เหยื่อบอกรหัสล็อกโทรศัพท์ หรือ บอกให้เหยื่อปลดล็อกโทรศัพท์ให้ ซึ่งระหว่างนั้น มิจฉาชีพจะควบคุมมือถือของเราจากระยะไกล และส่วนใหญ่เหยื่อที่ใช้รหัสล็อกหน้าจอโทรศัพท์เป็นรหัสเดียวกับแอปพิเคชั่นของธนาคาร จะทำให้คนร้ายสามารถเข้าไปในแอปธนาคาร และโอนเงินออกจากบัญชีไปจนหมดภายในเวลาไม่กี่นาที ดังนั้น เพื่อความปลอดภัยของเงินในบัญชีธนาคาร นอกจากจะไม่กดลิงก์แปลกแล้ว ขอแนะนำให้ตั้งรหัสล็อกโทรศัพท์ให้แตกต่างกับรหัสแอปธนาคาร นอกจากนี้ ควรระมัดวังการซื้อขายของทางออนไลน์ เพราะมิจฉาชีพจะใช้ช่องทางแพลตฟอร์มที่น่าเชื่อถือ  สร้างโปรไฟล์ปลอมหลอกลวงเหยื่อ เช่น เฟซบุ๊ก ทวิตเตอร์ อินสตราแกรม ก่อนซื้อสินค้าให้ตรวจดูสัญลักษณ์  ความคิดเห็น เมนูความโปร่งใสของเพจ ประวัติย้อนหลัง และเลือกซื้อจากร้านที่มีการยืนยันตัวตน มีการรับประกันสินค้า และคืนเงินเมื่อสินค้าไม่ตรงตามที่โฆษณา